Спадарыня Вольга пагаджаецца, што назоў складаны для ўспрымання, не нясе для пакупніка нейкай арыентацыйнай інфармацыі. Хіба што блытае. Бо аўтарскай ёсць любая кніга, няма кніг без аўтараў. Вось, адзначаю сабе і чытачам газеты, ёсць у Брэсце месца, дзе з табой згаджаюцца. Можа, і памяняецца што. Пытаю, а ці вядзецца нейкая статыстыка, якія паліцы больш папулярныя, якія менш, ці праводзяцца апытанні чытачоў. Неблагая ідэя, з перасіленым энтузіязмам адгукаецца спецыялістка па продажу кніг. Уяўляю яе месца працы, адкуль яе толькі што адарваў. Гэта калідор, цалкам завалены кнігамі. У складзе ўжо няма месца. І ўсё гэта трэба ўлічыць, правесці па дакументах. Якія ўжо тут апытанні. А ці праводзяцца сустрэчы з мясцовымі аўтарамі? Праводзім, але ініцыятыва за аўтарамі. Осіпава вось абяцала, ды нешта не едзе.